راشدخان د کرکټ په تاريخ کې کم عمره کپتان جوړشو
د افغانستان کرکټ لوبډلې ستوری لوبغاړی اسپنر بالر راشد خان د نړیوال کرکټ په تاريخ  کې لمړی کم عمره کپتان جوړ شوی دی.
د کرکټ د نړيوالې شورا ترمخه راشدخان خان چې دا وخت يې عمر ۱۹ کاله ۱۶۵ ورځې دی د هغه په مشرۍ (کپتانۍ) د افغانستان لوبډله نن د يکشنبې، اتوار په ورځ زمبابوی کې د سکاټ لېنډ پرضد مېدان ته کوزيږي. زمبابوی کې نن د کرکټ نړیوال کپ دپاره د غوراوي (کواليفاير) سيالۍ پېل کیږی. راشد خان د لوبډلې کپتان اصغر ستانکزۍ له ناروغۍ له سببه د لوبډلې مشر ټاکل شوی دی. د افغانستان لوبډلې په کال ۲۰۱۳م کې د نړيوال کرکټ اېسوسي اېټ غړيتوب ترلاسه کړی او دا وخت پوره غړيتوب لري. د لسو تنو خويندو وروڼو ورور راشدخان نه يواځې په خپله کورنۍ بلکې په نړيوال کچ غوره اسپېنر ګرځول شوی او ځان يې د ټي ـ ټيونټي په بهرنو سیالیو کې ځلولی دی. په ۲۰۱۵م کې د نړيوال کرکټ څخه پېل کوونکي راشدخان تراوسه پورې څو نړیوال ريکارډونه مات کړي او جوړ کړي دي. هغه تېر کال د ويسټ انډيز پرضد د افغانستان لوبډلې په سيالۍ کې په ۱۸ رنزونو ورکولو اووه لوبغاړي سوځولي اود نړۍ څلورم بالر جوړ شوی چې اووه لوبغاړي يې سوځولي وو. راشدخان د يو ورځنو سيالیو وروستو د ۲۰ اووريزو یا ټي-۲۰ لوبو غوره بالر ټاکل شوی او دغه اعزاز يې ګټلی دی. نوموي په ټي ـ ټيونټي سياليو کې د غوره بالر اعزاز د زمبابوې پرضد لوبو کې د ۸.۴ اورونو په اوسط د ۵ لوبغاړو په سوځولو دغه مقام ترلاسه کړی دی. راشد خان د افغانستان قامي لوبډلې لپاره ۲۹ ټي-۲۰ لوبې کړي او ۴۸ وکټې یې ترلاسه کړي دي. راشد خان د هندوستان، اسټریلیا، برتانیې، وېسټ انډیز او بنګله دېش په لیګ مېچونو کې هم لوبیږي او دغلته هم کامیاب بالر ګڼل کیږي. راشدخان او محمدنبي لمړی افغان لوبغاړي دي چې د هند په پريمئير لوبو کې به ولوبيږي. ځوان افغان لوبغاړي راشدخان په خپله غوره سپېن بالنګ د نړیوال کرکټ پام ځان ته اړولی دی او هغه وايي ویاړي چې د هند او اسټريليا په غټو ليګ سياليو کې لوبېدلی او لوبيږي. د اسټریليا پخواني ياد کرکټر ډين جونز د راشد خان په اړوند ویلي هغه په بشپړ ډول بدل لوبغاړی دی، هغه ويلي په اوسني وخت کې يو بېټسمېن نشي کولی چې د هغه په اسپېنر بال پوهه شي. ۱۹ کلن راشدخان د جنورۍ په مياشت کې د کرکټ نړيوال کونسل د (اېسوسي اېټ کرکټر اف دې ائير) جايزه ګټلې ده. راشد ته دغه جايزه يواځې په کال ۲۰۱۷م کې د ۶۰ وکټو يا لوبغاړو په سوځولو ورکړل شوې او هغه په اېسوسي اېټ لوبغاړو کې دغه ريکارډ جوړ کړی او ۴۳ يو ورځنو لوبو کې يې هم ريکارډ دی. د افغانستان لوبډله چې د کال ۲۰۱۹م د نړیوال کپ د غوراوي دپاره د راشدخان په مشرۍ د سکاټ لېنډ پرضد لوبيږي، د غوراوي په دغو سياليو کې لس لوبډلې شامل دي. د افغانستان لوبډله د راتلونکي کال په نړيوال کپ کې د غوراوي دپاره په غوره لوبډلو کې شماريږي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.